Bloues tevrede met uitslae van 2017
Bloues se matrikulante van 2017 se NSS-uitslae was, soos die vorige jare, baie goed. Met ‘n slaagpersentasie van 96.2% is die personeel baie tevrede met hoe hul leerders gevaar het. 45.3% matrikulante het met matrikulasie-vrystelling geslaag en presies dieselfde persentasie het met toelating tot verdere studie aan ‘n tersiêre inrigting geslaag.
Die skool spog met 96 vakonderskeidings met Frans Keyser as die toppresteerder met ses onderskeidings. Hy het in Engels Eerste Addisionele Taal, Wiskunde, Lewensoriëntering,Rekeningkunde, Elektriese Tegnologie en Fisiese Wetenskappe onderskeidings behaal.
Mari van Rhyn het vier onderskeidings (Afrikaans Huistaal, Verbruikerstudies, LO en Lewenswetenskappe) behaal. Vier leerders het elk drie onderskeidings behaal, by name: Danie Meiring, Bayiyaa Saley, Tayla Swanepoel en Franco van der Walt. Agt leerders het twee onderskeidings elk behaal.
Mnr. William Drinkwater, skoolhoof, sê dat die matrikulante hulle verras het. Die uitslae spreek van harde werk en toegewyde onderwysers. Onderskeidings is in 14 van die vakke behaal wat weereens bewys dat die Hoërskool Kroonstad oor ‘n bekwame onderwyserskorps beskik. Hy wens ook elke matrikulant baie geluk met hul uitslae en sê hulle het getrou aan Bloues se aard uitstekend gevaar..